Je Hugues, sires de Neblens, fais savoir à touz... que je ay receu à homme lige Girar, fiz çay en arriers mons. Perrun d’Arguel, de son partaige doudit chastiaul d’Arguel, que ses peres devantdiz tenoit de moy, et doin audit Girar, en accressemant doudit fié don je l’ay receu à homme, tout ce que ses peres devantdiz tenoit de moy en fié ligemant à Arguel et autre part, et tout ceu tient il de moy ligemant assi com ses peres l’am tenoit; et weil et comant que tuit cilz qui sont parcenier et qui proignent partie oudit fié que lidiz Pierres, peres doudit Girart, tenoit de moy ligemant [à] Arguel et autre part, [entrent] en accressemant en l’omaige doudit Girart; et se il ne voloient entrer, je li promet, en bone foy, come à mon home lige, que je li an saroie aidanz au mien propre, tamque il hi fussent antrez et qu’il les an ahut receus en homes liges. Et cest don devantdit je li promet et coventois en bone foy, come à nostre home lige, à garantir, et l’ay fait par le consentemant, par le loux et par l’outroiemant de Marguerite, ma fome, et de Estevenet, mon fil. En tesmoignaige de laquel chose, j’ay seelé ces presantes lettres de mon seal; et je Marguerite, devantdite dame de Neblens, les ay seelées dou mien seaul; et je, Estevenet devantdiz, lour fiz, les ay seelées dou mien seel. Et je Esteinnes, chevaliers, sires de Valgrenant, à la priere et à la requeste des devantdiz le noble baron Hugue, signour de Neblens, et Marguerite, sa fome, et Estevenet, lour fiz, et Girart d’Arguel, ay seelé ces lettres de mon seal, en tesmoignaige de verté. Ce fut fait l’am de grace qui corroit par mil doux cenz sexante et doux, au mois de octambre.